Potrivit unor informaţii primite de redacţia ClujAzi.ro, un angajat al firmei de pază NapocaSecurity s-a împuşcat recent în timp ce se afla la datorie, la Aeroportul Internaţional „Avram Iancu” din Cluj.

Se pare că acesta, aflat într-o gheretă din incinta aeroportului, încerca să spargă nuci cu arma din dotare.

Arma în cauză s-a declanşat, rănindu-l pe agent în zona umărului.

Incidentul a fost raportat Poliţiei Transporturilor, care se ocupă de Aeroportul Internaţional Cluj.

Potrivit Inspectoratului de Poliţie al judeţului Cluj, agentul respectiv a fost sancţionat contravenţional pentru încălcarea Legii 333 privind paza obiectivelor, bunurilor, valorilor şi protecţia persoanelor.

Firma NapocaSecurity, recent înfiinţată, a intrat în atenţia presei la nivel naţional, după ce a câştigat oferta de pază la aeroport pe o perioadă de 8 ani, prin licitaţie, în contextul în care oferta lor de intervenţie prevedea aspecte precum un timp de reacţie de 3 (!) secunde deşi nu avea un dispecerat la momentul derulării licitaţiei.

Contactat de redacţia ClujAzi.ro, directorul Aeroportului, David Ciceo, nu a putut să răspundă întrebărilor legate de incindent, fiind plecat în delegaţie într-o zonă fără semnal, conform informaţiilor prezentate de o angajată a instituţiei.